ALT ยกระดับซอฟแวร์อ่าน “ทะเบียนรถ” ลุยเจาะตลาดกลุ่มภาครัฐ-เอกชน
ALT ยกระดับซอฟแวร์อ่าน “ทะเบียนรถ” ลุยเจาะตลาดกลุ่มภาครัฐ-เอกชน
12 ต.ค. 2563

นายปริญญ์ ชากฤษณ์ ผู้อำนวยการฝ่ายพัฒนาธุรกิจ (Business Development Director and Data Scientist) บริษัท เอแอลที เทเลคอม จำกัด(มหาชน)หรือ ALT กล่าวว่า บริษัทได้มีการพัฒนาต่อยอดซอฟแวร์ Pixenze มาติดตั้งบนอุปกรณ์ Edge computing เพื่อเพิ่มประสิทธิภาพของการใช้งานให้ประมวลผลอ่านป้ายทะเบียนรถ (ALPR)  รวดเร็ว และต่อยอดกับโครงข่าย Fiber optic ที่บริษัทลงทุนติดตั้งทั่วประเทศมูลค่าการลงทุนมากกว่า 1,000 ล้านบาท
สำหรับ “Edge Computing” เป็นอุปกรณ์ประมวลผลที่มีขนาดเล็กสามารถติดตั้งที่จุดติดตั้งกล้อง IP Camera สามารถใช้ได้กับทุกรุ่นทุกยี่ห้อ  Edge Computing จะช่วยทำให้ประสิทธิภาพการประมวลผลของการอ่านป้ายทะเบียน (ALPR) ได้ดีขึ้น  เพราะช่วยลดปริมาณข้อมูลที่เชื่อมต่อกับคลาวด์  รองรับปริมาณข้อมูลขนาดใหญ่
อีกทั้งยังประหยัดพื้นที่จัดเก็บบนคลาวด์โดยไม่จำเป็นได้อีกด้วย  ในระยะยาวจะช่วยลดต้นทุนในการบริหารจัดการดูแลระบบศูนย์รวมข้อมูลกลาง ได้กว่า 50%   การพัฒนาระบบของบริษัทฯ จะเป็นการสนับสนุนกลุ่มธุรกิจพันธมิตรให้มีการเติบโตร่วมกันอย่างยั่งยืน  ซึ่งคาดว่าจะเริ่มออกสู่ตลาดได้ในไตรมาส 1 ปี 2564  โดยตั้งเป้ายอดขายเบื้องต้น ประมาณ 500 Licenses
ทั้งนี้ Pixenze ยังได้รับความสนใจจากพันธมิตรกลุ่มธุรกิจ Parking รวมถึงหน่วยงานภาครัฐและเอกชนเป็นอย่างมาก  เนื่องจากมีความยืดหยุ่นต่อการเชื่อมต่อกับระบบเดิมที่ผู้ใช้มีอยู่ ซึ่งทุกครั้งที่มีการทดสอบทุกสภาพแวดล้อมบนท้องถนนในเมืองไทยโดยปรับปรุงชุดข้อมูลเพื่อเพิ่มประสิทธิภาพการอ่านทะเบียนรถให้ความแม่นยำได้มากกว่า 98%
ด้านนายสมชาย วิกิจไพศาล ผู้จัดการฝ่ายการพัฒนาธุรกิจ บริษัท เจนก้องไกล จำกัด หรือ JPARK ซึ่งเป็นบริษัทที่ทำธุรกิจด้านบริหารจัดการที่จอดรถมากว่า 18 ปี กล่าวว่า  ปัจจุบันบริษัททำธุรกิจการบริหารจัดการลานจอดรถครบวงจร ให้บริการทั้งภาครัฐและภาคเอกชน เช่น อาคารสยามสแควร์วัน, อาคารจอดภายในจุฬาลงกรณ์มหาวิทยาลัย,  ลานจอดรถท่าอากาศยานขอนแก่น, MRT สายสีม่วง และสีเขียว ฯลฯ  ที่ผ่านมาบริษัทฯ ได้นำระบบการอ่านป้ายทะเบียนอัตโนมัติ  (ALPR) มาทดสอบหลายยี่ห้อ ซึ่งรวมถึง Pixenze
โดยผลการทดสอบนั้น Pixenze ให้ผลการอ่านป้ายทะเบียนที่แม่นยำที่สุด ส่งผลให้ระบบการอ่านป้ายทะเบียนอัตโนมัติ (ALPR) มาช่วยลดขั้นตอนในการทำงานและช่วยลดต้นทุนด้านบุคลากรได้เป็นอย่างมาก
“ในปัจจุบันที่จอดรถในเขตเมือง และพื้นที่จอดรถบางแห่งที่ทางบริษัทได้สิทธิในการบริหารพื้นที่ จะเริ่มเปลี่ยนมาใช้เป็นระบบการอ่านป้ายทะเบียนรถอัตโนมัติ(ALPR) ระบบนี้จะเริ่มกับพื้นที่จอดรถในอาคาร เนื่องจากสามารถควบคุมปัจจัยในการอ่านป้ายทะเบียนได้ดี เช่น แสงไฟ ตำแหน่ง มุมกล้อง และภาพสะท้อน ฯลฯ
โดยก่อนที่จะนำมาใช้กับระบบบริหารจัดการที่จอดรถนั้น เราได้ทำการทดสอบหลายรอบ จนมั่นใจได้ว่าซอฟแวร์การอ่านป้ายทะเบียนอัตโนมัติของ Pixenze เป็นระบบที่มีความแม่นยำสูงสุด และในอนาคตจะนำไปต่อยอดใช้กับในพื้นที่จอดรถอื่นๆ ด้วย” นายสมชาย กล่าว